ལྔ་བཅུའི་དམིགས་ཡུལ་འདི་ཟས་གོས་ཀྱི་ཐོག་ནས་འཚོ་བ་རང་རྐྱ་འཕེར་བ་ཞིག་ཡོང་བ་ཙམ་ལ་གོ་བ་བླངས་ན་ཕན་ཐོགས་གང་ཡང་མེད་པ་དང་།དེའི་ཆེད་དུ་བོད་མིའི་སྒྲིག་འཛུགས་ཀྱི་འབད་བརྩོན་ཆེན་པོ་ཞིག་མ་གནང་ཡང་།དུས་རབས་ཉེར་གཅིག་པར་མི་ཚང་མས་རང་ཁ་རང་གིས་མི་སོས་པའི་དཀའ་ངལ་ཆེན་པོ་ཡོད་མཁན་ཅུང་དཀོན་པོ་རེད།དེ་ལྟ་བུའི་བསམ་བློ་དང་དཀའ་ངལ་ཡོད་མཁན་དག་ལ་བོད་མིའི་སྒྲིག་འཛུགས་ཀྱིས་རོགས་རམ་ཇི་ལྟར་གནང་ཡང་གཞན་བརྟེན་གྱི་བསམ་བློ་སྒྱུར་མ་ཐུབ་པ་དེ་སྲིད་དུ་རྒྱ་ཆེ་ས་ནས་ཕན་ཐོགས་གང་ཡང་མེད།ལྔ་བཅུའི་དགོས་དོན་གཙོ་བོ་ནི་མ་འོངས་པར་བཙན་བྱོལ་དུ་མི་ལོ་ལྔ་བཅུའི་རིང་གནས་སྡོད་བྱེད་དགོས་བྱུང་ཡང་།བོད་པའི་འདུ་ཤེས་དང་བོད་དོན་འཐབ་རྩོད་ཀྱི་བསམ་བློ་མི་བརླག་པ་དང་།བོད་ཀྱི་སྐད་ཡིག་རིག་གནས་རྒྱུན་འཛིན་ཐུབ་ཅིང་།མི་རིགས་གཞན་གྱི་རིག་གནས་ལ་ཤེས་རྒྱ་ཟབ་པའི་མི་རབས་ཤིག་སྐྱེད་སྲིང་བྱེད་ཐུབ་པར་ཕྱོགས་ཡོངས་ནས་འབད་བརྩོན་བྱ་རྒྱུ་དང་།དེའི་ཆེད་དུ་མཐུན་རྐྱེན་སྦྱར་རྒྱུ་རྩ་དོན་དུ་བཟུང་ན་ལྔ་བཅུའི་དམིགས་ཚད་འགྲུབ་ངེས་པ་དང་།དེའི་ཐོག་ལ་ནུས་པ་དང་གོ་སྐབས་གཉིས་ཀ་ཡོད་ངེས་རེད།